Document ID: 32003D0189

Komisijas Lēmums
(2003. gada 18. marts)
par atsauces uz standartu EN 613:2000 "Nepiestiprināti konvekcijas sildītāji, kuros izmanto gāzveida kurināmo" publicēšanu saskaņā ar Padomes Direktīvu 90/396/EEK
(izziņots ar dokumenta numuru C(2003) 710)
(Dokuments attiecas uz EEZ)
(2003/189/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 90/396/EEK (1990. gada 29. jūnijs) par dalībvalstu tiesību aktu tuvināšanu attiecībā uz iekārtām, kurās izmanto gāzveida kurināmo [1], kas grozīta ar Direktīvu 93/68/EEK [2], un jo īpaši tās 6. panta 1. punktu,
ņemot vērā tās pastāvīgās komitejas atzinumu, kas izveidota saskaņā ar 5. pantu Eiropas Parlamenta un Padomes Direktīvā 98/34/EK (1998. gada 22. jūnijs), kas nosaka informācijas sniegšanas kārtību tehnisko standartu un noteikumu, un Informācijas Sabiedrības pakalpojumu noteikumu sfērā [3], kura grozīta ar Direktīvu 98/48/EK [4],
tā kā:
(1) Direktīvas 90/396/EEK 2. pantā ir izvirzīts noteikums, ka gāzveida kurināmo dedzināšanas iekārtas var laist tirgū un nodot ekspluatācijā, ja normālos lietošanas apstākļos tās neapdraud cilvēku, mājdzīvnieku un īpašuma drošību.
(2) Saskaņā ar Direktīvas 90/396/EEK 5. pantu pieņem, ka gāzveida kurināmo dedzināšanas iekārtas atbilst pamatprasībām, kuras minētas tās pašas direktīvas 3. pantā, ja tās atbilst piemērojamajiem valsts standartiem, kas pārņemti no saskaņotajiem standartiem, kuru atsauces numuri ir publicēti Eiropas Savienības Oficiālajā Vēstnesī.
(3) Dalībvalstīm jāpublicē atsauces numuri valsts standartiem, kas pārņemti no saskaņotajiem standartiem, kuru atsauces numuri ir publicēti Eiropas Savienības Oficiālajā Vēstnesī.
(4) Apvienotā Karaliste ir cēlusi formālu iebildumu pret saskaņoto standartu EN 613:2000 "Nepiestiprināti konvekcijas sildītāji, kuros izmanto gāzveida kurināmo", ko 2000. gada 13. jūlijā ir pieņēmusi Eiropas Standartizācijas komiteja (CEN) un kā atsauces numurs ir publicēts Eiropas Kopienu Oficiālajā Vēstnesī 2001. gada 18. jūlijā [5], pamatojoties uz to, ka tas neatbilst Direktīvas 90/396/EEK pamatprasībām pilnībā, jo īpaši prasībām tā I pielikuma 2.1. un 3.2.2. punktā, jo konstrukcijas prasības attiecībā uz kamīniem ar dekoratīvu stikla priekšpusi nav pietiekamas, lai nodrošinātu augstas pakāpes drošību. Apvienotajai Karalistei ir īpašas bažas par to, ka, lietojot šādus ražojumus, varētu rasties bīstama situācija, ja notiktu gāzes uzkrāšanās, jo uzkrājusies nesadegusī gāze pēc tam var aizdegties, radot nopietnu kaitējumu.
(5) Pamatojoties uz informāciju, kas iegūta valsts iestāžu, Eiropas Standartizācijas komitejas (CEN) un saskaņā ar Direktīvu 98/34/EK izveidotās komitejas pārrunās, nav atklāts neviens pierādījums, kas pamatotu gāzes uzkrāšanās vai gāzes eksplozijas risku. Līdz ar to nav pierādīts, ka saskaņotais standarts EN 613:2000 neatbilst Direktīvas 90/396/EEK prasībām,
IR PIEŅĒMUSI ŠO LĒMUMU.
1. pants
Atsauci uz standartu EN 613:2000 "Nepiestiprināti konvekcijas sildītāji, kuros izmanto gāzveida kurināmo", ko 2000. gada 13. jūlijā pieņēmusi Eiropas Standartizācijas komiteja (CEN) un kas pirmo reizi publicēts Eiropas Kopienu Oficiālajā Vēstnesī 2001. gada 18. jūlijā, nesvītro no standartu saraksta, kurš publicēts Eiropas Savienības Oficiālajā Vēstnesī. Tādēļ uz šo standartu turpina attiecināt prezumpciju par atbilstību Direktīvas 90/396/EEK attiecīgajiem noteikumiem.
2. pants
Šis lēmums ir adresēts dalībvalstīm.
Briselē, 2003. gada 18. martā

Labels: 7
1
14